khistorydata/jeongjo-sjw-relations huggingface dataset:
정조 18년 · 목
左議政金履素啓言開城留守李冕膺狀啓以爲本營餉還加分自朝家每年特許取用以補將士支放之不足者已成前例今年各倉餉還加分耗各穀五百八十三石零依近例劃給事令廟堂稟旨分付云矣加分耗特許補用於將士支放不足者已成近例請依狀請許施從之
정조 18년 · 강
命武臣已經邊地中瓜前親年呈遞及在任遭艱等人令兵曹區別書入尋竝勿論仍命自今特敎及陞遷雜凡公頉外越格擬望或用履歷之判堂施譴罷之典仍著爲式
정조 18년 · 목
右議政李秉模啓言向以武臣已經邊地中瓜前貶罷罪罷及非特敎而準限前內遷者一一査出履歷勿施之意筵稟後分付兩銓矣以其界限之姑未稟定擧行未免疑眩臣意亞將則事面自別此則勿論自曾經兵閫以下宜在勿施而至於親年呈遞及在任遭艱等公頉亦不可混歸於勿施請令兵曹秩秩區別具別單草記以爲釐正官案永久遵行之地敎以格外遷轉之人旣欲定限則亞將雖無論其餘自當竝論於勿施中於此已有料量者第令兵曹書入別單以待處分○兵曹啓言閫帥以下邊地履歷勿施人區別書人而其中釜山前僉使張集紹以前任事罪罷與時任有異鍾城前府使梁垸茂山前府使李邦城俱以準瓜貶罷雖與未準瓜有異而自下不敢擅使竝爲書入敎以大臣擧條批答亦有料量之敎矣欲爲勿施則兵閫以下竝當勿施只於已經邊地之類勿施則沈屈者愈當沈屈甚非綜核之政大抵法之不行非渠輩之罪卽銓官不有格式而然當該越格擬望銓官一一査出捧現告爲先從重推考此別單付之昧爽以前特爲勿論已經邊地之雖未準朔者自在分揀中自今特敎及陞遷雜凡公頉外擅擬或用履歷之判堂施以譴罷之典事定式載之兩銓謄錄
정조 18년 · 강
命關西會付折米一萬石劃給華城以資城役及幸行時所用
정조 18년 · 목
右議政李秉模啓言華城城役雖已姑停用下物力之未及區處者不可不趁今變通請以關西會付折米一萬石劃給使之從便取用從之敎以五千石補用於城役五千石劃給該府以爲明年幸行時所用
정조 18년 · 강
命湖西水營譯學別置一疑置之
정조 18년 · 목
右議政李秉模啓言湖西水營譯學別置當否與此外可置之處具由草記事命下矣往復該院則忠淸水營曾有譯學而中間權減北關之南北兵營亦皆昔有而今無如欲更議設置則忠淸水營爲緊南北兵營次之而接濟一疑終無好策別設則事勢多掣兼裨則事面苟簡且湖西漂人乃是不常有之事請竝姑置之從之
정조 18년 · 강
命抄啓文臣承文參下宣傳官總府官員壯勇營將官塡差冬至祭官
정조 18년 · 목
吏曹判書李致中以冬至祭官南行參上之苟艱請抄啓文臣等依前通融塡差從之
정조 18년 · 강
推江原監司李勉兢還送審理文案改修正以聞
정조 18년 · 목
刑曹判書李在學啓言卽見江原監司李勉兢歙谷殺獄更査啓本則只以原文案膽書一通尾附跋辭査啓之規若有更査之事則自本道或關飭該邑或別定推官究覈取招具式啓聞而今此啓本初無行査之事有若審理文書極涉疏忽請該道臣推考啓本還下送使之改修正上來後稟處從之
정조 18년 · 강
命湖南島配罪人李圭宅等九人移配道內陸邑中遠地
정조 18년 · 목
刑曹判書李在學啓言全羅監司李書九啓本以島配罪人李圭宅等九人移配事請令該曹稟處九人罪名與逆獄罪人島配者有異諸島皆是尤甚則以道內陸邑中遠地移配似宜從之
정조 18년 · 강
命抄啓文臣申絢陞六今日政付典籍權晙陞敍
정조 18년 · 목
檢校直閣李晩秀啓言抄啓文臣申絢五六七月朔課講連三次居首請依節目陞六事令政院捧傳旨從之敎以三經四書之如誦已言今所初見不但三次居首之可嘉今日政付典籍事分付又啓言抄啓文臣權晙六月朔親試及更試時三日連爲居首而此與連三次居首有異何以爲之敎以陞敍可也
정조 18년 · 강
行抄啓文臣十二月朔課試及都計劃比較兼行八月朔課講比較
정조 18년 · 목
以英姿颯爽來酣戰爲賦題權知承文院副正字李東萬以二上居首課試都計劃二十五分比較以輕寒不入宮中樹爲七言四韻律題兵曹佐郞崔光泰以二下居首八月朔課講比較以白馬驕不行爲五言四韻律題權知承文院副正字具得魯以二中居首
정조 18년 · 강
特賜平安兵使申應周豹皮一令
정조 18년 · 목
因該兵使封進環刀啓本敎以卿之打造封進環刀六百七十柄下壯勇營而卿則內下豹皮一令賜給看役將校折衝金光涉司果盧見龍帖加成給色吏一人令該營施賞所入物力會付穀一千石令巡營區劃
정조 18년 · 강
執義柳雲羽上疏賜批
정조 18년 · 목
疏略曰凡廷臣之爭執者一則義理之關而秉彝之天也二則引君當道納于無過也玩愒之久承順成套有當封進而不納者不可停而停者人心潰裂非細故也(刀削)滌場之前特下綸音懷保撫安繼以蠲免小大民人孰不雷歡而惟此都下皆仰食于國家不耕穫者也而士夫家貧一世通患朝官中人吏隸年久落仕鰥寡孤獨焭孑無告坊坊有之而仕宦貢廛各有所業獨士夫之子弟以業文武爲田地所望者科甲無他走作是以舊家大族之孫啼飢呼寒常年呰窳爲生堪人所不堪況今年沿水皆不登熟城中富家之田例在通漕之地故所入什之一二待以擧火者難得波及則貧人假貸之路絕矣輦毂之下必多翳桑之餓特令廟堂早講救活之策凡都民食祿受料布外依外邑分糶法或米或錢無息貸下自歲首至四月月三按籍分給至秋冬收捧四窮及中人吏隸之無依者依發賣例捧錢分給太學養士滿百之制古法也而明年卽篤慶之辰四方多士爲觀國于于而至若以滿百不許人則施食棲遑無卿而去特詢廟堂限明年滿百外許食以廣養士之化詰盜之令不爲無助於荒政而外方討捕之侵害良善有不可勝言請令廟堂嚴飭外方掌盜之官操切討捕將卒只捉目下發覺勿論旣往姦贓又勿縱賊漢與討捕使爲倀鬼以致除暴之實效華城停役綸音德意洋溢而赴役之民豈盡華城之人必多他邑之民所受雇錢日日喫盡今遽縱去則旣不得耕耘又無披掛各歸其家飢寒必至請令本府詳察情勢從長處之目今荒政之要在官得人得人之要在取廉又在節用節用之要在崇儉此聖王逸於得人不加賦而足用也批以朝官中人吏隸食祿受料外依外邑分糶例貸下米錢事四民無依之類捧錢給米事意非不美似不可輕議矣明年太學生到記勿拘百數事此是先朝受敎定式則爾何曰未之行焉乎然若於觀光之時有人多額少之弊則間或有闊挾不必更爲定式矣討浦事依施尾陳事亦令廟堂議于守臣措處爾其勿辭察職
정조 18년 · 강
備局以御史洪樂游別單回啓命長湍前前府使徐有和拿來嚴覈
정조 18년 · 목
京畿暗行御史洪樂游別單以爲長湍前前府使徐有和性本侈濫行又乖戾莅刑政而多有客氣見利竇而莫念地處權冤得伸幸荷九天之照燭舊倅赴謫未聞一夫之嗟惜老人加資官敎出給時捧賂事詳細探問則隨其貧富或捧三四兩或一二兩而當初官敎下來日招謂禮吏刑吏等曰加資官敎分給於爾等老人豈可無情債乎更加別給於某吏捧錢而出給可也云云故該吏輩捧錢出給貧窮未滿一兩則添以雞首南草等物委來懇乞後出給傳說狼藉前兵使柳文植貽書責之則始生悔意追來官敎十一張使北倉監官李春英勿捧賂物面面分給以爲掩跡之資云故出道後其時諸吏處査問則箇箇直招一如所探正月報一百七十四戶二月報二十三戶吏兵批官敎合三百九十三張禮吏金得春自營門持來納于官家則官家帖給於金得垕金致一各二十張李復淵十四張金得春四十七張金膺福八十五張云云一竝嚴刑以囚而各人所捧錢合爲一百五十三兩所爲萬萬痛惡不可尋常處之官需米春秋所捧合二百六十石以道內各邑言之田給作夫後官需則劃代官廳以爲分兩等捧上之地至於此邑秋等官需一百三十石則自官廳直爲收捧初無科外雜費春等官需一百三十石衙祿大同米二十五石稅米十七石五斗中軍科米五石三斗兩驛公須位四石四斗竝爲移付於三稅捧上秩混捧其雜費每石一斗八升九合合米二十七石十一斗五升三合以爲作錢私用之物爲此偸竊雜費之計混錄於大同捧上秩徐有和之因循謬例混捧私用雖不足責而今春大同捧上時官廳元穀外雜費二十七石十一斗五升三合移來條衙祿稅米十七石五斗兩驛公須位四石四斗合四十九石五斗五升三合每石七兩四錢四分式合三百六十七兩三錢六分執錢收捧以爲私用而今春夏間貢物米一石價不過三兩四五錢則稅米海倉捧上之一斛與貢物一石之斛雖有二三斗增加之事折價之若是倍篵執錢之又犯法禁聞極痛駭有馬庫本錢二千兩例於十月間竝利捧上利則儲置以爲使行卜馱之雇價本錢則還散民間爲式而挽近以來盡歸吏校之手散在民間不過九百兩而今春徐有和謂以收殺於民間猝地督捧爲四百四十一兩九錢而將校金得呂由吏金致厚捧受次知及其遞歸使之還給民間而或以今年利條中所用募馬軍雇價九十四兩預下或該色紙筆債除給餘皆還散爲言而未免中間花消頃於出道時詳査未分給錢一百二十兩卽地徵捧於該校金得呂處竝爲還給於民人今又更査則金得呂次知一百八十九兩零內四月徐有和坡州新買家價六十九兩取用於其中仍不還報餘在錢一百二十兩日前受罪後卽爲分給云故招問該面民人則果卽受去吏房次知一百三十兩零分給件記果有前官手決與印跡而擧皆受去家價事吏校供辭少不差錯結錢三百兩詳定錢七十五兩營債錢三百五十兩在官時推移取用遞歸後由吏替當還報營債錢則由吏貧無由辦納自本官只利錢直納巡營更査時一如前供有馬錢六十九兩及結錢詳定錢營債錢外本邑果無措手處亦無犯用之事云仍任由吏替當負債旣已自服則賣食吏房丁寧無疑辛亥府使林鵬翰時鄕廳改建之役富民處稱以營建時副監名色有軍役者除頉無役者勿侵之意成給完文各捧二十兩十五兩云故査問則副監名色自十年前創規各捧二兩錢以爲鄕廳需用或稱以假鄕所替差公役辛亥廳舍營建時富民處完文成給所捧合爲五百四十五兩盡入於營建物力所謂副監名色有錢民人謀頉軍役之階無勢愚氓不免疊役之若年年增額至於六十餘人雖因謬規後弊難防故營建時座首等各施嚴刑前後副監案一竝付火完文成給之該府使不可無罪○備邊司啓言今年優老之典所重何如而設使吏輩潛自捧賂於出給之際所當痛禁身爲官長反使捧賂者萬萬痛惡官需等米之移捧於三稅條雖曰謬例每石執錢此諸時直多至倍簁庫錢利條之取同於舍價結錢詳定錢之使由吏替當營債錢之至今仍債仍任由吏計在彌縫者俱係贓汚此等不法無嚴之類若不如法處斷無以懲後請徐有和亟令該府拿問嚴覈施以當律辛亥府使林鵬翰鄕廳改建時差出副監多數斂錢亦極可駭請爲先拿問處之允之敎以需米之謬例公貨之貸用可謂射利之計非不萬萬無狀而尤所駭痛者今年推恩之老人討出錢兩分給下輩有若分等賣帖者然者寧有如許所爲乎下屬設欲因此討食名以官長則尙可禁之渠豈敢若是乎徐有和卽爲拿來嚴覈之意分付
정조 18년 · 강
備局以副司直沈樂洙疏辭回啓
정조 18년 · 목
備局啓言副司直沈樂洙上疏批旨有令廟堂草記稟處之命矣牝馬弛禁事島民若是遑汲人畜自有輕重限麥秋弛禁麥秋後申前禁不害爲權宜之道而國之重政在於馬而馬之蕃殖在於牝若弛其禁半年之內必將空群設使公馬之不見失私馬之絕種亦關於一國馬政有難輕議三南米商蠲役事雖非蠲役若不禁斷以其趨利之心自當輻輳於島中今又許蠲其役則沿邑之米將有愈貴之慮見今事勢恐當一視島陸俾無彼此之偏重但以商販入島之船切勿禁斷之意關飭三南爲宜無論某邑量勢設倉自今萬斛捧藿量宜改施事向因前牧使御史時狀啓關問該道以各邑地勢擧多不便反不如羅州之爲愈覆啓置之矣今此所論又如是根據請以疏辭付之道臣消詳爛商如果有兩便之道報本司後稟處允之
정조 18년 · 강
命違牌諸臺先遞差後禁推今日政差出憲臺牌招使之分臺
정조 18년 · 목
因大司憲閔台爀掌令張錫㣧持平李尙寯等違召監察茶時啓辭敎以旣無情勢公然違牌茶時則又請監察極爲駭然今日違牌諸臺先遞差後禁推今日政差出待下批憲臺牌招使之分臺
정조 18년 · 강
命砥平縣監各別擇差
정조 18년 · 목
京畿監司徐龍輔以砥平縣監李元采身病罷黜馳啓敎以此時守令不可一刻曠官今日政各別擇差待下批當日辭朝
정조 18년 · 강
命鄭國仁徒流案爻周生前罪名蕩滌
정조 18년 · 목
江原監司李勉兢以原州牧定配罪人鄭國仁物故馳啓敎曰不過微眚而物故甚矜徒流案爻周生前罪名特爲蕩滌事分付
정조 18년 · 강
命嶺南慰諭使李益運狀請諸條竝許施
정조 18년 · 목
因益運狀請架山城餉全數捧留平倉之次邑魚鹽船稅分數停退事令廟堂稟處敎曰城餉事軍食雖重民情宜念此所以申明定式之北漢餉穀猶許闊狹者也不必面啓耗條之屬於地方者外一傡捧留至於之次沿邑魚鹽船稅事下去後論理狀聞之意辭陛日已有筵敎觀此狀本果然矣視還餉身貢停免分數之次沿邑一體施行事卽令廟堂三懸鈴分付慰諭使及道臣
정조 18년 · 강
有政吏曹判書李致中參判沈煥之參議韓晩裕進
정조 18년 · 목
以李鼎湀爲大司憲李昌漢爲大司諫朴瑞源爲司諫李日運爲掌令洪樂敏爲持平李景溟爲獻納李重蓮李東宇爲正言鄭來百爲副修撰鄭好仁爲判敦寧李永培爲砥平縣監
정조 18년 · 강
命備局副提調尹行恁施以不敍之典承旨金啓洛遞差
정조 18년 · 목
敎曰今日金持默事大臣筵奏甚不分明御史入侍時副提調登筵也使之往傳淘洗於擧條者以其有關國綱不可歇看則觀此書入其不爲往傳可知如許微事疏漏若此此蓋不能小心之致且必汨汨於對策製役而然渠之應製餘事廟堂事關係何如則其所擧行焉敢每每和泥帶水乎萬萬駭然備局副提調尹行恁爲先不敍擧條之無一言捧納該房承旨遞差留門出送
정조 18년 · 강
勘放金吾時囚權䘩
정조 18년 · 목
義禁府啓言陽城前縣監權䘩原情以爲修改斂錢事諸處修改皆在赴任之前外南倉東西庫草舍十餘間傾圮處渠始修葺而草舍之暫時修改以何名目斂錢於民間俵災抄戶事當初執災時躬自看審俵給之後民情終不滿望則怨咨之來固所難免抄戶則雖當入者無漏而之次民人之呼冤亦所必至恩綸未頒事綸音來到卽地傳謄遍諭坊谷處處付揭且於邑巿親出曉諭未頒二字實不知其由云云請刑推得情敎以除刑推議處又啓言權䘩照律杖一百收贖告身盡行追奪私罪允之敎以功減一等
정조 18년 · 강
命金泰巾車萬輔令道臣嚴繩分揀邑倅現告
정조 18년 · 목
漢城府啓言金泰巾恣意誣餙再煩天聽此等虛謊奸濫之類不可置之於京營軍伍之刊令該營捉送本道監營與車萬輔一體嚴繩之意請分付道臣從之敎以前後邑倅之不得擧行由於京司之不卽出給現告分揀
정조 18년 · 강
御便殿行抄啓文臣冬三朔課講及十一月朔親試親試試官蔡濟恭徐有防徐鼎修金載瓉李晩秀尹行恁南公轍課講試官金憙李秉模
정조 18년 · 목
講近思錄十月朔課講權知承文院副正字金熙洛十一月朔課講典籍申絢俱以略居首十二月朔課講權知承文院副正字具得魯以粗居首以擬十九首爲古詩題兵曹佐郞崔光泰以二下居首賜饌于入侍諸臣
정조 18년 · 강
還送全羅監司李書九辭職上疏
정조 18년 · 목
因書九上疏辭職敎曰當此民虞溢目之時宵旰一念不遑自暇道伯之耳必得聞則義無必遞情非切急敢於向下回諭之後又尋辭疏至於封啓今日國綱可謂掃地盡矣方命之律先施此人以勵諸道以懲後弊非不知爲目下要道而此時迎送大關民弊於是乎參倚輕重又不得不姑忍之此疏爲先還下送更以處義二字筆之於奏御文字是啓後來方伯無忌憚之惡俾令知所去就
정조 18년 · 강
還給工曹判書徐鼎修辭單推捧納承旨黃昇源
정조 18년 · 목
因鼎修初度呈辭敎曰旣無情勢除拜屬耳豈可無端捧入還給捧納承旨推考
정조 18년 · 강
命左議政金履素右議政李秉模勿待命分揀備堂及該房承宣處分
정조 18년 · 목
政院啓言左議政金履素以昨日擧條事罪著溺職惶隕靡措走伏金吾門外恭俟嚴誅云仍納命召敎以更思使之淘洗云云非副提調入侍時筵敎問於御史入侍時承旨可以知之無論如此如彼豈待副提調之言而爲之者乎擧條措語不但與筵奏有異能不有關於國綱乎勿待命事遣史官傳諭仍傳命召又啓言右議政李秉模以伏聞去夜下政院之敎萬萬震懍罔知攸措走伏金吾門外恭俟鈇銊之誅云仍納命召敎以更思使之淘洗云云非副提調入侍時筵敎問於御史入侍時承旨可以知之無論如此如彼豈待副提調之言而爲之者乎擧條措語不但與筵奏有異能不有關於國綱乎勿待命事遣史官傳諭仍傳命召如是相持徒損國綱備局副提調及該房承宣處分分揀殿座時刻已過卽爲入來考試事一體傳諭
정조 18년 · 강
命諸大臣詳考文苑故事論理草記
정조 18년 · 목
先是左議政金履素啓言慶禮當前文衡多有擧行事而前大提學洪良浩今方出壃以疏代薦亦是文苑故事渡江前疏薦之意請令政院稟旨下諭敎以都堂會圈旣無的當可據之例則非所可論雖以疏薦言之無薦中之人然後可以議到而今則薦中旣有人然而使之疏薦有違文苑故事擧條之不卽下批者此也見今亞歲隔日其所擧行不可緩也薦中一人亦非曾經之人則亦不可前單點下如何爲可卿等會于公廨詳考故事論理草記
정조 18년 · 강
命冬至日權停朝賀只進表裏
정조 18년 · 목
禮曹啓言冬至陳賀時應行節目請參考前例磨鍊擧行敎以亞歲朝賀當如例爲之而今年諸道民事之夙夜關心殿宮亦豈不洞燭乎此時應行賀儀之權停下情雖甚缺然予不欲臨殿受朝賀則殿宮之心亦若予心且以禮意言之正至臨殿之用冕服卽踐阼時服色義取履端以是不曰陳賀而曰以朝賀予不臨殿各殿進箋自在勿爲之中今年冬至之權停朝賀以示重民事之道於理則然以此知悉只進表裏
정조 18년 · 강
命抄啓文臣十二月朔親試及宣傳官射講都計劃試射明日爲之仍行次對
정조 18년 · 목
敎曰抄啓文臣十二月朔親試明日爲之宣傳官今年射講都計劃試射亦於明日爲之再明日受香相値三明日卽亞歲也一月六對必欲準爲再明以後勢難爲之明日先以本司坐起來會觀試事早晩當以次對引見預令廟堂知悉
정조 18년 · 강
命閔台爀等諸囚中有實病人分揀
정조 18년 · 목
因閔台爀張錫㣧李尙寯崔烜安廷善李東冕禁推傳旨敎以其中有衆所共知實病人分揀
정조 18년 · 강
命長湍前府使林鵬翰先令道臣行査狀聞待畢捧糴拿來
정조 18년 · 목
因長湍前府使林鵬翰拿處傳旨敎以此時守令不可一刻曠官爲先令道臣行査狀聞後待畢捧糴拿來事分付該府
정조 18년 · 강
命壯勇外營步軍及左判親軍衛入防進定事令備局元節目中改付標啓下
정조 18년 · 목
水原留守趙心泰狀啓以爲依壯勇營關辭步軍入防進定於至月初一日左列親軍衛入防進定於正月十六日之意請令備局元節目中改付標啓下以爲擧行之地敎以依狀請施行事分付
정조 18년 · 강
御春塘臺行抄啓文臣親試及宣傳官射講都計劃試射仍命抄啓文臣等正至慶節成班起居著爲式
정조 18년 · 목
諸試官率應試抄啓文臣及宣傳官分東西就位行禮訖行抄啓文臣十二月朔親試以擬內閣抄啓文臣等請於正至及慶節得與起居之列爲箋題權知承文院副正字黃基天以三上居首又試宣傳官射講陣及馬技射朴友淵以小小布四中居首講陣代以小布應射李煥益以三中居首馬技李煥益等十一人以失勢竝拿入決棍於是文臣講製武臣講射已畢將計劃徐俊輔曺錫中親試劃相等以大雪滿弓刀爲五言四韻律題俱次上同等又與吳泰曾劃相等竝命比較以靑駀馬爲五言四韻律題吳泰曾以三中居首仍命文武臣都計劃抄啓文臣親試居首吳泰曾二百五十九分半熟馬一匹面給課試居首崔光泰二十九分陞敍課講居首申絢十二分陞六屬耳熟馬一匹面給宣傳官朴友淵六百三十七矢九分出六後陞敍講居首李煥益一百三十九分陞敍仍命抄啓文臣進前予曰正至慶節檢書官亦有單子問安之例況爾等出入近班親被敎育者獨不得與於起居之列於禮於情豈非欠典乎親試書題非徒言之蓋欲行之也此後則正至慶節齊進內閣以單子問安批下後成班祗受於閤外近處可也仍命文武臣宣饌予曰每年終試時宣饌例也而今年則因民憂只設餠湯一器此亦眞率之會爾等其知之
정조 18년 · 강
召見大臣備堂及兩南暗行御史徐有聞于春塘臺兩南暗行御史徐有聞以別單書啓
정조 18년 · 강
命兩南扇制永草貼扇奇巧之樣仍命營閫列邑復踵前習廟堂隨現重勘飭掌市之官嚴禁別制扇賣買著爲式
정조 18년 · 목
左議政金履素啓言卽見兩南暗行御史徐有聞書啓則其一興陽巡營扇竹分定之弊也大抵貼扇名色其出未久而漸次侈大南土痼源職由於此朝令非止一再而其弊依舊誠極寒心且況進獻扇子例不過二十矢而私造之扇或過卅矢二十五矢者尤爲未安自今以後貼扇名色永爲革罷摺紙勿用狹摺束矢則多無過廿失長無過六七寸外角合竹▣紙等名色自在當禁而邊竹則黑▣楸邊之外更無得襲用奇巧事嚴飭如或復踵前習而現發者嚴加勘繩之意分付道臣仍令嚴飭於道內造扇閫邑如是行會之後旣成之物亦難全棄而限明年以後雖市肆之間如有此等扇賣買則隨現嚴繩之意一體分付於掌市之署宜矣從之敎以如是定式之後營閫與列邑更或有復踵前習之事廟堂隨現當該道臣草記論罪以爲一新草弊之地
정조 18년 · 강
命進上靑大竹情債之弊分付道臣詳査釐正嚴明申飭
정조 18년 · 목
左議政金履素啓言卽見兩南暗行御史徐有聞書啓則其一進上靑大竹情債嚴禁事也本價旣自大同會減則以情債之故別定陪持軍名色而收捧者極爲駭然不但興陽一縣道內必多此等之弊分付道臣詳査釐正嚴明申飭宜矣從之
정조 18년 · 강
命楮價濫徵之該守令沈鉁拿問嚴處重推全羅監司李書九作奸吏屬査出嚴勘仍飭嚴防弊源
정조 18년 · 목
左議政金履素啓言卽見兩南暗行御史徐有聞書啓其一楮價濫徵事也謬例旣久雖不一一追理如此災歲不恤民情一任下屬之濫徵尤爲痛駭該守令爲先拿問嚴處不飭之道臣亦爲從重推考作奸吏屬査出嚴勘此弊永爲嚴防之意嚴飭該道臣宜矣從之敎以各別嚴飭
정조 18년 · 강
命全州民間所納蠲役米事分付道臣卽爲釐正嚴防後弊
정조 18년 · 목
左議政金履素啓言卽見兩南暗行御史徐有聞書啓其一全州府民間所納蠲役米事也旣以蠲役之意納米而米則官用役則使民極爲駭然分付道臣卽爲釐正仍又嚴防後弊宜矣從之
정조 18년 · 강
命全州丁召史獄事掩置之該監司李書九緘辭重推地方官全州判官沈鉁拿問嚴繩以湖南慰諭使徐榮輔爲按覈使使之究覈如過湖南地方令道臣別定査官親執詳覈
정조 18년 · 목
左議政金履素啓言卽見兩南暗行御史徐有聞書啓其一全州丁召史獄事也殺死之至慘實是前後所無如此千和之獄道臣守令豈有不聞不知之理而邑守以飮藥自處論報營門道臣則只憑邑報終不嚴覈窮査俱萬萬駭然獄案未具姑難勘處爲先令道臣別加査究其情實前後文案一竝登聞後如法處斷道臣邑守至今掩置之罪一體拿處爲宜矣敎以如許殘酷之殺獄前所未聞一路萬口至謂之旱災之所由由於厥女之抱冤則是豈等閑看過處況遇旱審理屢下疏鬱之命則爲道臣者營下有此飛霜之冤而始則玩愒終又掩覆地方官顏面從他顏面獄情關係何等關係循例訊推尙不的覈道臣事當嚴勘而大於此之罪猶復不問爲先緘辭從重推考地方官爲先拿問嚴繩揆以國體差遣繡依按覈斷不可已而此時廚傳之弊不可不念慰諭使徐榮輔仍差按覈使使之究覈而如或行過湖南地方別定査官親執詳覈以爲一分贖愆之方事嚴飭可也
정조 18년 · 강
命獒樹驛所屬各站還穀量其多少移送各該邑
정조 18년 · 목
左議政金履素啓言卽見兩南暗行御史徐有聞書啓其一獒樹驛還弊事也本驛還弊專由於郵官初不監糴吏屬惟意作奸而然極爲駭然嚴飭道臣一一釐正後依繡衣所陳本驛所屬各站還穀量其多少一一移送於各該邑俾除郵民積痼之弊宜矣從之
정조 18년 · 강
命湖南各鎭土卒朔布分付帥臣推給仍飭復踵前習者狀聞嚴懲
정조 18년 · 목
左議政金履素啓言卽見兩南暗行御史徐有聞書啓其一湖南各鎭土卒朔布事也所謂鎭長看作己物中間消融名以官長極爲駭然分付帥臣一一推給此後復踵前習狀聞嚴懲之意申飭宜矣從之
정조 18년 · 강
命䔉山倉監弊分付道臣防奸袪弊之道捎詳狀聞後稟處
정조 18년 · 목
左議政金履素啓言卽見兩南暗行御史徐有聞書啓其一䔉山倉監弊事也朝廷之前後變通皆出於爲民之意而弊又如此分付道臣防奸袪弊之道消詳狀聞後稟處宜矣從之
정조 18년 · 강
命河陽匙山烽燧事令帥臣査實狀聞後稟處
정조 18년 · 목
左議政金履素啓言卽見兩南暗行御史徐有聞書啓其一河陽匙山烽燧事也旣無照應徒貽邑弊誠爲無義而當初設置必有委折令帥臣査實狀聞後稟處宜矣從之
정조 18년 · 강
命蔚山牧所屢冬背串牧場民弊令太僕嚴飭牧官査出釐正
정조 18년 · 목
左議政金履素啓言卽見兩南暗行御史徐有聞書啓其一蔚山牧所屬冬背串牧場民弊事也距本牧爲二百里而一任牧吏之侵虛則居民之受困可知此則令司僕寺嚴飭牧官一一査出釐正宜矣從之
정조 18년 · 강
命全州判官沈鉁河東府使李喜大爲先罷黜令該府拿問嚴勘成昌縣監金成鎭亦爲罷黜令該府拿問處之古阜前郡守金載華令該府拿問處之樂安郡守李性重待牧府大處弊邑窠卽爲差送三邑守令之代今日政另擇下送晉州牧使李德鉉麥秋後令該府草記拿問
정조 18년 · 목
吏曹判書李致中參判沈煥之參議韓晚裕啓言兩南暗行御史徐有聞書啓全州判官沈鉁救荒恤窮初不留意抄戶之政專委吏手累發官隸村閭驛騷火稅之濫執楮價之倍徵檢災之行載妓往來禁酒之令邑豪專利爲辭河東府使李喜大威不能束下明不能戢奸民狀之替題簽丁之納賂軍保錢之該吏除出歸之私橐爲辭此等不治守令如此災年不可置之字牧之任竝爲先罷黜令該府拿問嚴勘咸昌縣監金成鎭土豪奸吏作爲表裏官長俯首聽命民人之遷徙相續土豪之勢熖日增爲辭亦爲罷黜令該府拿問處之晉州牧使李德鉉鍊熟太過事多抑揚麯糱之禁弊生徵贖爲辭古阜前郡守金載華災年糴政一委座首簸揚之穀還充吏逋刑杖失當衙客干政爲辭雖已遞職今不可置令該府拿問處之興陽縣監朴宗正臨陂縣令李趾光金堤郡守成範鎭務安前縣監韓泰裕羅州牧使趙時淳樂安郡守李性重谷城前縣監李春輔任實縣監洪履簡順天府使金翰東南原府使宋守淵長城府使李學永星州牧使成種仁開寧縣監金喆淳三士嘉縣監洪樂敎陜川郡守黃運初黃澗縣監鄭殷样文義縣令洪大顯淸州牧使安廷鐸天安郡守尹厚東振威縣令吳在斗水原判官鄭東協果川縣監金履裕或有所褒而別無優異之績或有所貶而且無顯著之疪請竝置之從之敎以其中樂安郡守李性重可謂純褒且聞於繡衣所奏谷城興陽之民到今稱之如許優異之治績合施勸弊之政待牧府大處弊邑窠卽爲差送三邑守令之代今日政另擇下送而全州之數遞姑勿論咸昌之彈壓尤可擇拔例擬入晉州牧使李德鉉拿處更觀冬春治績且待賑事告竢麥秋後令該府草記拿問可也
정조 18년 · 강
命鹿島萬戶申光赫呂島萬戶金鼎喆拿問處之待來月久勤報來擇差其代都政前下送
정조 18년 · 목
兵曹判書具庠啓言兩南暗行御史徐有聞書啓全羅中軍閔修顯全州營將金致五別無疪譽羅州營將具綱素著勤勵獒樹察訪禹錫龜郵卒雖頌而亦無顯績爲辭竝置之廘島萬戶申光赫戰船所用生葛價多不及民追後出給而猶有消融之弊呂島萬戶金鼎喆貿取松子之際給價太不相當爲辭請竝拿問處之從之敎以待來月久勤報來人中擇差其代都政前下送可也
정조 18년 · 강
命執鼓官訓鍊院副正李熙變令訓將嚴棍汰去
정조 18년 · 목
承旨李儒慶啓言執鼓官訓鍊院副正李熙燮執鼓之際擧措極爲駭然請推敎以萬萬駭然令訓將嚴棍汰去可也
정조 18년 · 강
命輪對受點人後日次來待
정조 18년 · 목
政院以來初一日輪對日政稟敎以爲之受點人後日次來待
정조 18년 · 강
命宣禧宮冬至祭親行還宮後眞殿行禮仍詣景慕宮展拜
정조 18년 · 목
敎曰明年何年亞歲隔日此時子心何以形容其萬一乎初則冬至宮享欲爲親行更思一月再享恐涉煩瀆又況明年卽宣禧宮恰滿百歲之年也明年自可伸禮而以親心爲己心之道値此亞於新歲之日禮當躬享宣禧宮冬至祭當親行令該曹知悉還宮後眞殿行禮隨駕百官殿庭參班更由弘化門展拜景慕宮亦令該曹知悉
정조 18년 · 강
命遣吏郞摘奸諸執事
정조 18년 · 목
敎曰明日出宮時仁政殿月臺廟殿宮陵園冬至香祝親傳後仍爲祗迎令該曹知悉
정조 18년 · 목
以洪秀輔爲分內局提調李宜秀爲河東府使朴載淳爲咸昌縣監韓光綮洪聖淵爲都總管
정조 18년 · 강
命全州判官更爲擬入
정조 18년 · 목
該判官望箇以沈周賢趙鎭圭兪彥錥擬入敎曰雖非尤甚邑此時不可一刻曠官道內守令有聲績或在京時仕前銜中更爲另擇擬入待下批與河東咸昌給馬下送
정조 18년 · 목
以尹光垂爲全州判官
정조 18년 · 강
命宣禧宮親祭時訓局步軍十五哨馬軍三哨禁軍三番隨駕留營置之禁衛營留陣景慕宮動駕時壯勇營步軍三哨馬軍一哨大將率領隨駕入直禁軍五十人別將率領隨駕留營留陣竝置之
정조 18년 · 목
兵曹判書具庠啓言宣禧宮冬至祭親行時禁軍及隨駕馬步軍以幾番幾哨磨鍊禁御兩營鄕軍雖已停番禁衛鄕軍姑未下去留陣何以爲之而餘軍留營何以爲之敎以訓局步軍十五哨馬軍三哨禁軍三番隨駕留營置之禁衛營留陣又啓言景慕宮展拜時前後廂軍兵當以宣禧宮隨駕軍兵磨鍊而自宣禧宮還宮後禁軍及先後廂軍兵似當待標信聚待於弘化門外信地故敢此仰達敎以訓禁兩營軍兵旣經夜各營留營留陣竝置之景慕宮動駕時則壯勇營步軍三哨馬軍一哨大將率領隨駕入直禁軍五十人別將率領隨駕事分付
정조 18년 · 강
命差祭兵曹堂郞改差今日政差出
정조 18년 · 목
兵曹判書具庠啓言明日擧動時侍衛及守宮各差備當爲備員而參議朴宗甲參知兪漢寧正郞尹魯東洪受浩洪樂游佐郞崔時淳李元八俱爲差祭合有變通之道敎以差祭堂上及佐郞竝改差今日政差出
정조 18년 · 강
命審藥以兩醫司久次輪差仍著爲式
정조 18년 · 목
惠民署提調李在學典醫監提調沈煥之啓言兩醫司官生輩平生顒望惟是審藥一路而試取之法從其劃數多少先付祿官次付審藥專在一時之幸不幸故或有老鍊而終身未差者或有新入而連次偶中者渠輩皆願依譯院等第例以醫科及再經祿官者一從第次作爲井間隨窠輪差則旣絕僥倖之路可蒙均沾之澤請自今以後祿官則依例試取審藥則以久次輪差事成節目定式施行從之
정조 18년 · 강
命永興濬源殿修改物力以該邑會薄穀會減
정조 18년 · 목
左議政金履素啓言卽見咸鏡監司金華鎭所報以爲永興濬源殿修改所入正鐵及工役各人等料米當自該邑所在會簿會減而本宮築筒餘在錢取用合爲八百七十兩零當初措置雖綠災歲分定之軫弊而或以用處之有異爲抱礙則不得不分排各邑爲辭矣修改與築筒俱是莫重之役築筒餘錢之取用未爲不可而此亦前頭必有需用則修改物力以會簿穀會減似好矣從之
정조 18년 · 강
命永禧殿典祀官李運行拿問嚴處重推吏曹參議韓晚裕
정조 18년 · 목
奉常寺官員以都提調意啓言永禧殿冬至大享時祭物今日當爲封進而典祀官不卽來待萬萬駭然請當該典祀官令該府拿問嚴處當該銓堂從重推考典祀官令吏曹急速差出允之
정조 18년 · 강
命文衡薦事時原任大臣更加博考登筵時稟處
정조 18년 · 목
備邊司郞廳以三公意啓言依下敎臣等來會公廨取考文苑故事則故大提學李植疏曰祖宗朝昇平無事職官稀遷文衡之任非罪廢則雖至議政不許遞改臣先祖臣荇以領中樞府事猶帶文衡及至削奪而金安老以吏判代之彼時前任之臣金勘申用漑南袞去世已又拜罷歲月具載可考安有曾經者爲之擧薦者哉伏願明據祖宗朝舊例速爲差出云云此乃都堂薦望之論而亦不過以事勢之所必然推以論之而已則亦不可援以爲例而遽然創行前任文衡見無無故在朝之人以臣等愚昧實無可以考據仰對者不勝悚惶之至而當此莫重莫大之慶禮文衡之不備大關國體請上裁敎以有國用人之所重豈有過於文衡乎然一有違例當者豈行公此所以鄭重不爲輕視者也觀此草記別無指一稟處者而只請上裁如是而何時可決乎再明司時原任大臣當登筵其前更加博考登筵時稟處可也
정조 18년 · 강
駕詣宣禧宮仍詣毓祥宮延祐宮展拜
정조 18년 · 목
具翼善冠袞龍袍乘輿出協陽門詣仁政殿陞親傳冬至各陵殿宮墓香祝降座袛送訖出仁政門降輿陞輦召見全州判官尹光垂敎曰全州之數遞莫如近日民邑之弊必不成說汝須下去善爲釐正且扇弊朝家固稔知之今以繡衣別單觀之其弊之漸痼可知此亦善爲變通丁哥獄事亦是難決之案昨已特差按覈使而汝亦有所見相議善爲之也由敦化門至鍾閣命貢市人皆於明日還宮時待令至彰義宮前降輦陞輦遣承旨奉審于藏寶閣以來至宣禧宮門外降輦乘輿入齋室親押香祝詣版位行禮乘輿出宮門外詣毓祥宮奉安閣延祐宮展拜出延祐宮門外還宣禧宮齋宿敎曰毓祥宮延祐宮行禮時百官行禮置之兵判別雲劍外侍衛作門內留駐又敎曰奉安閣行禮時百官行禮置之
정조 18년 · 강
遣承旨詣宗廟永禧殿毓祥宮延祐宮景慕宮懿昭廟奉審摘奸
정조 18년 · 강
罷平市提調沈頤之重推導駕堂上
정조 18년 · 강
校理尹益烈南履翼修撰安策嚴耆等陳箚賜批
정조 18년 · 목
箚略曰臣等於今日陪扈之路卽見魚物廛之銷門釘板有若撤市逃走之狀故作此擧於輦過之路爲提擧者若能嚴束豈有此無前之擧乎此而置之紀綱民習將不知至於何境請該寺提調譴罷市民中作俑者令該曹査出嚴刑遠配職在淸道見此怪駭之擧默默而過亦不可置而勿諭當該導駕堂上亦施譴責之典斷不可已也批以廛民事如果然矣極爲駭然平市提調譴罷導駕堂上譴責依施政院以譴責以何傳旨捧入稟敎以從重推考○敎曰平市提調令該曹口傳差出
정조 18년 · 강
命壯勇大將徐有大兼察守禦使
정조 18년 · 목
敎曰守禦使之代壯勇大將兼察牌招聽傳敎
정조 18년 · 목
敎曰在前冬至親享正時多用子夜半今番宣禧宮冬至祭親行亦依此擧行事分付
정조 18년 · 강
命平市提調以重推更捧傳旨兼帶守禦使牌招受符
정조 18년 · 목
敎曰左相則先詣未能目擊而該署提擧則參班先爲嚴治大臣聞此至於草記云然則旣禁矣又治之請罪之後時於擧行可知別無深罪之端常時不能檢飭之失亦不可全然無飭以此以彼譴罷稍過平市提調以從重推考更捧傳旨兼帶守禦使牌招使之受符又敎曰平市提調望筒勿施
정조 18년 · 강
行宣禧宮冬至親享還昌德宮仍詣璿源殿展拜
정조 18년 · 목
時至具翼善冠袞龍袍就位行禮如儀還齋室天明具翼善冠袞龍袍乘輿出宮門外降輿陞輦至彰義宮前路降輦陞輦至鍾閣前路命貢市人進前以右列禁軍頭局相續未卽洞開重推兵曹判書具庠禁軍別將柳孝源記過仍諭市人等曰今日卽亞歲也爾等其各好在而亦有弊瘼之可陳者耶予欲一一詢問而方欲還宮行眞殿景慕宮展拜之禮民事雖重不暇駐蹕特留平市提調及備局副提調一一收聚爾等原情待還宮後以聞爾等其各知悉又命宣惠廳堂上趙宗鉉諭天鵞契貢人等曰天鵞自是難得之物也旣難一時竝得則必有早晚先後之別以先得者待後得者亦恐有味變內敗之慮今日之問非但爲爾輩詢瘼卽爲祀典之所重也爾等若有所懷詳告于惠堂以爲稟處之地仍進發入敦化門至仁政門外降輦陞輿由萬安門詣璿源殿展拜
정조 18년 · 강
遣承旨宗廟景慕宮奉審摘奸
정조 18년 · 강
詣景慕宮展拜省牲器還宮仍御便殿行抄啓文臣宣傳官都計劃施賞受閣臣及抄啓文臣進箋召見大臣禮堂
정조 18년 · 목
具翼善冠袞龍袍陞輿出永淸門至明政門外降輿陞輦出弘化門至觀旂橋降輦陞輦詣宮大門降輦陞輿入齋室仍詣版位行禮還入齋室改具遠遊冠絳紗袍省器省牲出宮大門降輿陞輦還至觀旂橋降輦陞輦命祗迎儒生等進前予曰科擧累人古人有言功令文字固不足爲學校之先務而近日文風日下竝與科業而漸不如古前後月試旬製親賜考等者亦出於敎育之一端而御考事體莫重宜有別般表異之典且太學薦法其來已久而銓曹一不收用甚違制法之本意自今冬政以應製御考畵長者特付初仕著爲成典今方別下傳敎爾等益勉學業以體予作成之苦心可也仍使請生應製由弘化門入至明政門外降輦陞輿由永淸門還內仍御便殿命抄啓文臣宣傳官領賞有差受閣臣冬至賀箋及抄啓文臣崔光泰等四人領賞謝箋如儀○政院以大臣率禮堂有稟達事來詣請對稟命入侍予曰昨於領相轎前入侍微發言端矣卿等其已承聞耶明年大慶今已亞歲予懷欣幸何可形言而慈殿慈宮以今年告歉之故過費聖念至以號宴賀三禮之一時竝擧近於張大爲敎謙挹之德欽仰萬萬而其爲下情之抑菀當如何哉領議政洪樂性曰昨日下敎臣果未能諦聽不得傳之於僚相實爲惶悚矣領府事蔡濟恭曰臣等昨日則果未得聞而今日始伏聞有轎前下敎之大略予曰上號進宴旣是昨年準請之事而今因謙挹之敎若不得竝擧則豈勝抑菀自內仰勉亦已屬矣而姑未勉回故昨果言及於領相矣樂性曰昨年慈敎旣蒙允兪企待今日殆所謂度日如年今承下敎仰認慈心之謙挹臣民顒望之餘曷勝抑菀以臣等㧕菀之心亦可以仰想聖懷矣伏惟聖孝䔍至其所仰請奚待臣等之言而惟願速蒙允從之音矣濟恭曰何歲無南至之節而至於今年則昨曕羽旄今登文陛臣等之欣欣有喜色惟在於亟擧縟儀粗伸微沈矣今承聖敎不覺大失所望然而聖人出天之孝必有仰格慈心之理臣之所望惟在慈敎之渙發慶禮之竝擧矣左議政金履素曰欣祝蹈忭之忱非但臣等之言實是一國臣庶之所同然也若以慈心之謙挹少遲應行之縟禮則臣民之缺然爲如何哉晨夕祈請何待臣等齟齬之言而伏願速蒙允兪之音矣判府事金憙曰慈敎之靳許實緣爲民事之盛德至意臣等不勝欽仰而一年企望之餘伏承今日之敎不覺下情之㧕菀矣予曰予所以仰勉每引癸亥甲子已例一邊設賑一邊稱應之事而慈宮每以賀與宴之一時竝擧爲張大予方務積誠意期回慈聽而亦有望於卿等之協助陳懇也況今日卽亞於元朝之吉日此時卿等之率禮堂求對於禮則然而來月初四日卽慈宮坐齋之時也祝慶之辭不宜陳於齋日則今日始請間復停轍事面甚如何予則以爲初六日齊簉陳籲爲好矣樂性等曰聖敎如此固當奉承而臣等今日之求對蓋以爲殿宮縟儀旣承成命今不過涓吉日設都監擧行凡事而已區區下情之所欲卬懇惟在揄揚聖德議上徽號而只綠臣等誠淺辭拙昨歲仰請未承允許明年果何年也我聖上上奉殿宮飾慶揚徽聖孝至矣盡矣俯念臣等之情理則今兹申請豈不思勉從之道乎予曰卿等登筵初則只認爲殿宮縟禮稟定事矣實不料昨年之言復提於今日也尊號卽我列朝已行之盛典予豈以不受尊號爲有光君德云爾乎若然則其爲事理當如何予之縷縷言及於昨年者予心卿等庶可體認矣値曠古難逢之慶追昊天欲報之德予心當如何昨日呼寫傳敎至於予心以下但曰不能形容萬一者卽實際語也予於此事斷不從施者予心予自知之而已今日卽吉日也又何必罄說乎語到于此予不覺淚隨言下濟恭等曰聖上之心臣等豈不知之臣等雖不忠無狀豈敢不知聖心而爲此請也惟是秉彝之所同得典禮之所宜行人情天理不容自已則臣等雖欲自阻於君父之前得乎臣等之辭未畢而殿下何爲而有此敎乎今日何日吉慶穰穰而天語如此玉色如此下情不勝悶迫矣樂性曰臣等之請實是人情天理之所當然則以殿下體下之德豈或靳持而昨年今年輒下如此之敎臣等不勝抑菀矣履素曰明年慶禮曠昔罕有而不能揄揚聖德少伸蹈抃之沈則今日朝廷其可曰有臣分乎憙曰臣誠萬萬惶恐而殿下雖以臣等之不知聖心爲敎竊恐殿下不知臣等之心也臣等之心若不蒙允於今日之請則其何以自立於人類哉予曰上號之禮昉於三代雖以我列朝聖德亦未嘗有過廾年始有之例則予豈無所以而不欲受之耶予之斷斷此心亦不欲重言複言卿等之有此請乃予誠意未孚之致一日不止則是予自訟處二日不止則亦是予自反處予則知此而已更何多誥檢校直提學徐有防等曰大臣之奏非大臣一人之言也卽億兆臣民之一辭也何況臣等忝居近列豈不知聖意之攸在而殿下若念仰貽嘉悅於慈宮之道則其所快從不待臣等之畢辭矣予曰初六日旣不遠殿宮仰請事若卽蒙允似可趁卽擧行於歲初禮判果已考閱謄錄當以先朝何年例爲之乎禮曹判書閔鍾顯曰以先朝壬辰年例擧行爲定矣予曰好矣有防曰殿宮仰請之姑待初六日謹當依聖敎擧行而大殿仰請之事時日遲緩尤切悶菀矣樂性曰臣等今日旣發言端豈可相率而退乎予曰予意俄豈不盡諭乎卿等之心自卿等之心予之所執自予之所執卿等若以事體道理之不得不然必欲爲一番文字則予豈可竝此防塞乎但今日已晚必欲强䀨則竝與文字而予不欲見之卿等其諒之樂性曰聖敎及此臣等何敢强請乎謹當於初六日披瀝仰請不得準則不敢止矣
정조 18년 · 강
命前兵使李仁康加資哨官李宗祥相當見窠口傳擬入
정조 18년 · 목
敎曰今日行禮當有示意之擧前兵使李仁康特爲加資宮闈令中官熟馬一匹賜給行禮時擧行守僕及宮屬令該曹施賞又敎曰哨官李宗祥卽李仁康之孫而陞敍承傳尙不收用令該曹相當見窠口傳擬入
정조 18년 · 강
命貢市堂上沈頣之貢市人書納弊瘼草記回啓
정조 18년 · 목
敎曰貢市人詢瘼時書納弊瘼令貢市堂上今日內草記回啓
정조 18년 · 강
命太學生應製御考劃長者一人每歲冬政付初任載之太學成典
정조 18년 · 목
敎曰每歲夏冬大政之筮仕用太學薦一人法意甚美年來未聞以太學生做一官者豈特銓曹之責㧕亦賢關之恥明日卽政月也今因拜宮還路見諸生之迎駕者召而面諭此意大抵近來泮儒之應製非爲勸其浮藻之功令詞華欲令諸生思樂泮水惟此苦心諸生亦庶幾知之然則御考等第事體果何如與其無所據而齋薦以御考劃多者一人筮仕可謂名實相副自今冬大政每歲臘月生進應製御考被抄劃長者泮長與齋任會坐明倫堂考出後具由牒報內閣使之較準於啓下册子而以準式之意回移然後越薦銓曹設或初仕單窠先用太學薦次用銓曹之望事分付冬政薦旣如是定式而夏政薦以愛禮之意姑任之竝以此意知悉載之太學成典
정조 18년 · 강
重推尙衣院提調徐有防
정조 18년 · 목
承旨洪仁浩啓言今日景慕宮展拜時朔祭省牲省器事命下而絳紗袍未卽待令以致遲滯請尙衣院提調徐有防從重推考從之
정조 18년 · 강
重推司僕寺提調徐有防
정조 18년 · 목
以抄啓文臣賞格馬不卽待令也
정조 18년 · 강
召見有司堂上尹行恁于重熙堂
정조 18년 · 강
遞差承旨尹致性洪大協李儒慶重推武承旨李海遇
정조 18년 · 목
備邊司啓言文衡薦圈故事臣等只爲言送于政院未及書入極爲惶悚而諸承旨旣承筵敎只以擧條捧納致勤下敎請幷從重推考敎以以官職爲名則其緊重豈有過於文衡乎昨於左相擧條不爲下批更考前例知入然後可以賜答爲敎則卿等言送而政院不稟豈有如許道理乎萬萬駭然昨日入侍諸承旨一幷遞差其代令政院前望單子入之知申則自是舊薦中人以備堂登筵傳旨中勿論武承旨則不識文苑格例似然亦何可全然勿論爲先從重推考
정조 18년 · 강
召見李提督血孫閑良李熙章于重熙堂
정조 18년 · 강
以沈晉賢李晩秀洪仁浩爲承旨幷前望也
정조 18년 · 강
遞承旨李晩秀以李益運代之前望也
정조 18년 · 목
敎曰新除授承旨李益運曾叨嶺邑必諳民事蓋欲慰諭於嶺外而借以近侍之銜兼欲使之一分贖罪於原隰之役牌招察任
정조 18년 · 강
下嶺南二十三邑蠲恤綸音身米布錢最尤甚戶折半蕩減折半停退尤甚戶一幷停退之次戶折半停退折半純錢還餉已停退外最尤甚戶三分二尤甚戶折半之次戶三分一更爲停退大同最尤甚處二斗蕩減尤甚處一斗蕩減結錢折半限明秋停退漁鹽船稅沿邑全數限明秋停退
정조 18년 · 목
綸音若曰予語爾爾尙明聽無譁咨爾父老士民等予之視之如視亦子晹雨寒燠莫不關念念念寤寐欲忘未忘予雖否德爲民父母予非爾等何依爾等非予何恃如傷若保之心自不禁油然而生樂欲共焉若亦如之斷斷此心可質蒼穹矧伊人矣至愚而神今歲之歉湖亦嶺也嶺亦湖也曷嘗有彼優此劣之別者特以風之所過有緊有歇迺說者差殊之論所由起而予則曰否不然籍使風歇於湖抑又旱則甚焉九月宣綸浞及八路十月須諭專指三南惟慰諭先施於湖之南沿爾等能不曰於嶺人後於湖沿云爾乎哉否不然湖沿汎舟之勞適在於是地地又災損尤甚監運之幷行慰諭勢也予豈後爾也予聞之綿田告災採不盈筐無衣無褐將何以卒歲西疇滌場穗靡樓畝以饘以粥孰使之充饑輸官之布杼柚空矣催門之租甁罌罄矣殆甚乎緣木而求魚括毛於龜背疾痛必呼父母望其顧我而父母之責在予一人予之念念爾等爾等之望望予一理相須千里非遙中宵繞榻彷徨不眠方寸之憧憧往來於嶺外者奚止於一瞬再撫而予之否德不能使爾等被其澤是不徒負爾等望望之心得無媿於予負予心乎上自供獻之用下逮軍國之需而曰以旣蠲旣免是足以表此心不思所以施於湖者施之於嶺則其可曰盡父母之責乎予又聞之淸河南海態川慶山慈仁玄風尤甚之尤甚次河陽次仁同次鎭海次固城次漆原次咸安次昌寧次靈山次昌原次金海次巨濟次泗川次密陽次東萊次大丘次漆谷次延日又尤甚諸邑之淺深槪略也以承政院右副承旨李益運爲嶺南尤甚二十三郡慰諭使往宣十行心腹之諭朔膳物膳三名日方物御藥之需如羅蔘月令土產及靑大竹之類限明年麥秋幷行停免外此各項出於民而納於官之停免諸條開刊于下所屬鎭堡驛牧準此咨爾父老士民等以予心爲爾等之心奠乃居安予心往在十數年前另下一諭以慰桑戶棬摳之貧士曁賑民厥後如壬子之荒蓋或闕焉誠以言語或近於浮文也然心之所宣言爲易感今又有此申申嶺是賢士大夫之鄕而先民遺俗猶有至今存者須各勸戒鄕黨闡發德意使愚賤瞭如指掌耕䆴樂而飽腹一方之和氣充溢人人自得於江湖嶠嶺之間則降監之天貽以來年之慶年年歲歲歲歲年年盈車滿篝千斯萬斯爲嶺外父老士民以是祝之○蠲恤條件身米布錢三等面里最尤甚戶折半蕩減折半停退尤甚戶一幷停退之次戶折半停退折半純錢還餉三等面里最尤甚戶已停退外餘數中三分二更爲停退尤甚戶已停退外餘數中折半更爲停退之次戶已停退外餘數中三分一更爲停退大同三等面里最尤甚處二斗蕩減尤甚處一斗蕩減結錢三等面里折半限明秋停退漁鹽船稅沿邑全數限明秋停退綸音監營一件統營一件兵營二件水營一件淸河一件六面三驛各一件延日一件八面一驛各一件南海一件七面三驛二鎭各一件態川一件四面一驛六鎭各一件慶山一件五面一驛各一件慈仁一件七面一驛各一件玄風一件十七面二驛各一件河陽一件七面一驛各一件仁同一件九面二驛各一件鎭海一件三面各一件固城一件十四面三驛五鎭各一件漆原一件四面二驛一鎭各一件咸安一件十八面二驛各一件昌寧一件十三面一驛各一件靈山一件八面二驛各一件昌原一件十六面四驛各一件金海一件十八面六驛各一件巨濟一件六面一驛七鎭一牧各一件泗川一件十面一驛各一件密陽一件十三面六驛各一件東萊一件八面六驛六鎭一牧各一件大丘一件三十二面四驛各一件漆谷一件十一面一驛各一件賜給
정조 18년 · 강
以李益運爲慶尙道慰諭使
정조 18년 · 목
敎曰湖南則以尤甚邑當船粟之役先遣慰諭之行嶺南則欲待深冬發遣矣見今冬序已深民勞之遑汲必倍未寒之時輸官之布催門之租必多隱莫登徹之疾苦況災形之淺深只憑草草之道啓何以領略際此慰諭之擧尤似有助於奠土右副承旨李益運爲慶尙道尤甚二十三邑慰諭使使之明日發行以其慰諭事情陸續陳聞
정조 18년 · 강
命湖南尤甚邑漁鹽船稅全數停退尤甚戶身米布一幷停退還餉已停退外餘數中尤甚戶折半更爲停退之次戶身米布折半停退折半純錢還餉勿拘分數闊狹大同最尤甚處減二斗諸道差員點船置之
정조 18년 · 목
敎曰湖南慰諭諸邑漁鹽船稅初則限明秋折半停退矣更思不必較量與慰諭外尤甚諸邑特幷全數停退此蓋一視三南之意也且以身米布還餉及大同言之均是尤甚而嶺邑已施之惠渠輩聞之豈無向隅之歎六邑外尤甚邑鎭之尤甚戶身米布一幷停退還餉已停退外餘數中三等面里尤甚戶折半更爲停退之次戶身米布折半停退折半純錢還餉更量目下事勢勿拘停退分數令道臣闊狹大同三等面里最尤甚處減二斗事分付慰諭使及湖南道臣而諸道漁鹽船稅差員點船爲弊不些云荒政要道莫如不撓民三字諸道點檢之行今年則置之事亦令慰諭使知悉仍又分付各該道臣湖西慰諭欲待湖南慰諭使之還路矣今聞復命之期尙遠云當別差下送湖南慰諭使待竣事直爲上來事一體分付
정조 18년 · 강
命時囚韓致重功減一等
정조 18년 · 목
義禁府啓言韓致重杖六十收贖奪告身一等私罪施行敎以功減一等
정조 18년 · 강
遞承旨沈燠之李益運以黃昇源李晩秀代之前望也
정조 18년 · 목
燠之不爲仕進益運在外也
정조 18년 · 강
召見嶺南慰諭使李益運于重熙堂仍下封書使之齎去
정조 18년 · 목
予敎益運曰予之所宵旰一念惟恐南民之不獲其所自其輸官納公之米布以至糊口掩體之資而杼柚空矣田野荒矣更向何處得來言念及此寢食靡安早夜憧憧思所以一分霑其渴而捄其急玆以數行敷心之文付諸承宣而去矣且承宣曾莅玆土必諳民情之緩急便否另加惕念周行列邑面面慰諭使篰屋窮民知予申申之至意綸音後錄諸條面飭道臣守令俾有蠲減之實惠而如有民隱邑弊之可以矯捄者隨所採訪歸後陳聞可也回還日子當在何間耶益運曰明年卽莫大之慶禮趁此時上來矣予曰特命慰諭專爲民事豈可歲前上來雖至二三月竭誠遍行期於無一民失所之歎可也○封書曰今番慰諭之擧專出於欲間民勢兼察民隱而小大貢賦竝行蠲除使顑頷之類恃而無恐也如或有一民之塡壑何顏歸對前席爾其竭誠殚力無或泛忽合行事宜條列于左一分等雖列於之次其中尤甚之民必有朝夕殿屎之甚於尤甚邑稍實戶者然朝家處分當從道狀分等施行今番慰諭之擧不及之次諸邑者此也爾旣銜命在途彼之次邑民之尤甚難保者見征軺之騑騑能無向隅抑鬱之歎乎此等之類雖不可一一遍及亦豈忍恝視爾於到大丘巡營地方與道伯面議此事果如封書內辭緣之次邑尤甚戶之十分遑急者精抄還與布勿拘分數量宜闊狹停退而係是特恩之特恩也擧行後以其形止令道伯狀聞齎去之次邑頒賜件綸音下當錄之次邑尤甚戶十分遑急者營邑之臣相議還與布勿拘分數量宜停退一齎去印本綸音之之次稍實邑當頒件依筵敎觀勢頒布蓋以民勢之姑未遙度爾於下去詳察有別有蠲恤之端然後這卽頒布一爾行雖異於潛蹤亦當有領略其大槪至於著現之能否亦豈不知其中最不堪任之守令卽爲狀聞論罪以爲懲勵他倅之地如有貪吏之傳聞狼籍者爾其躬往査實狀聞一尤甚邑進上一倂停減沿邑漁戶之如前誅求者爾其摘發嚴治當該守令啓聞勘罪一今番蠲恤軍保也匠保也驛保也鎭保也牧稅也奴貢也出於民之條件各異欲使恩澤遍及惟在隨處詳察爾須另加着念各邑分等抄戶尙未爲之以致擧行之遲滯另加嚴飭○僧番錢定式給代別是異恩而尤甚邑殘寺之不可不蠲貢處分數停退具由狀間一各邑祀典所關如掃除壇壝等事亦當遍察一冤獄之未決者訪探啓聞小者自斷勘決一軍丁之白徵者致察一戢盜之稽忽處隨聞見嚴治營將以下拿入決棍懲勵後狀聞事理重則竝與兵使狀聞論罷一料販新有設禁杞科者各別致察一山大田以比總濫稅之弊及溝勝間隙地之鋤耕挾起而勒徵者亦爲嚴禁一文蔭倅杞禁乘轎之弊近果如何亦宜探察一遺棄兒行乞兒收拾飼餉之方各別嚴飭一雖非慰諭諸邑所過地方無論之次稍實依慰諭邑例在途時詳詢民瘼在邑時細問民弊小者自決大者還朝後陳聞
정조 18년 · 강
下湖西蠲恤綸音三名日方物物膳尤甚邑限明年麥秋停免身米布錢尤甚邑最尤甚戶一竝停退尤甚戶折半停退折半代錢之次戶及之次邑最尤甚戶三分一停退三分二代錢還餉尤甚邑最尤甚戶尤甚戶之次邑最尤甚戶已停退外量宜闊狹大同尤甚邑尤甚面里折半退捧之次面里及之次邑尤甚面里三分一退捧結錢尤甚邑及之次邑尤甚面里折半限明秋停退漁鹽船稅尤甚沿邑全數之次沿邑折半限明秋停退內寺奴婢貢及口錢尤甚邑全數限明秋停退
정조 18년 · 목
綸音若曰惟天眷顧我民嘉禾旣登於昨秋大麥又熟於今夏野有蓋藏村稀竊發爲近歲之樂歲敢曰人功寔荷天庥予則否德膏澤莫施于黎庶聰明不達于蔀屋雲漢警予愆旬跨朔予又毣毣未能對越修省大風動之以威夜以繼書居然成大侵之勢實由否德何辜于民伊尹臣也一夫之不獲猶且恥之予㤁君位使百姓轉而之丘壑而曰非我也歲也是何異於推而納諸而不以手援之三南朝廷之府庫也恒歲之稅之斂之航之輪之以充我軍國之需者巧曆不能數而今之饑饉偏酷於玆土數千里濱海幾乎無靑强而區別則湖西亞於湖南肩於嶺南而其實將無同失於穀則得於綿而穀綿俱無所資害於原者利於隰而原隰一不可恃將於何掩體而糊口也唉哉編泯耕富人田胼胝手足中分其半籍令芃芃斾斾如意刈穫輸于公納于官以其贏餘尙艱乎仰事俯育況百不取十十不取一終年勤動都歸烏有至於故家大族之只抱經籍不執來耜者養送之需晨夕之具專靠於若于畝庄獲而環堵蕭然擔石虛抛問起居而甘旨靡繼語丁寧而寒凛莫救面面起想宛在阿堵前月蠲免之政摸索而已何望拳籌之億中如斯足以奠活廟議也予未爲然如彼可以濟捄道啓也亦莫之信不見如見千里而階前惟有替遣近侍慰諭爾等爾等赤子也赤子繞慈母之膝不欲斯須離側爲其哺乳也今日爾等之望哺奚翅赤子之戀乳則於其往而伴其行何贈以悅之何求以副之經用之繁不暇顧供獻之重不暇念華城城役爲仙寢拱護也尙亦停役湖西士大夫之冀北也林下讀書通古達今竊庶幾知予苦心血誠予何多誥惟天眷顧我民不以予否德而轉災爲祥降之以甘兩和風錫之以兩歧九穗含哺之喜跂足而待又況太歲乙卯天庥申命偕我元元同慶同樂者乎玆將由中之言慰諭爾等其人近侍其事寬免爾等聽悉又於其還也咸附所欲言者稱予不見如見千里階前之思○進獻停封貢賦寬免條件三名日方物物膳尤甚邑限明年麥秋停免身米布錢尤甚邑最尤甚戶一幷停退尤甚戶折半停退折半代錢之次戶三分一停退三分二代錢之次邑最尤甚戶三分一停退三分二代錢還餉尤甚邑最尤甚戶尤甚戶已停退外量宜闊狹之次邑最尤甚戶已停退外量宜闊狹大同尤甚邑尤甚面里折半退捧尤甚邑之次面里之次邑尤甚面里三分一退捧結錢尤甚邑三等面里之次邑尤甚面里折半限明秋停退漁鹽船稅尤甚沿邑全數限明秋停退之次沿邑折半限明秋停退內寺奴婢貢及口錢尤甚邑全數限明秋停退綸音慰諭御史齎去二件監營兵營水營各一件泰安一件九面二鎭各一件石城一件九面各一件乎澤一件六面各一件燕歧一件七面各一件瑞山一件二十面各一件庇仁一件六面一鎭各一件舒川一件十一面一鎭各一件稷山一件十三面一驛各一件新昌一件七面各一件恩津一件十四面各一件尼城一件十一面各一件永同一件七面各一件唐津一件八面各一件沔川一件十四面各一件韓山一件九面各一件天安一件十五面各一件牙山一件十一面各一件禮山一件九面各一件藍浦一件八面各一件海美一件六面各一件扶餘一件十二面各一件德山一件十二面各一件林川一件二十一面各一件鴻山一件九面各一件保寧一件八面各一件結城一件十面各一件溫陽一件九面各一件淸州一件二十四面一驛各一件陰城一件四面各一件鎭岑一件五面各一件懷德一件七面各一件淸風一件八面各一件淸安一件六面各一件永春一件六面各一件連山一件九面各一件靑山一件六面各一件報恩一件十面各一件大興一件八面各一件洪州一件二十七面各一件延豐一件五面各一件文義一件七面各一件木川一件八面各一件沃川一件十一面各一件忠州一件三十八面一驛各一件平薪一件三面各一件賜給
정조 18년 · 강
以洪大協爲忠淸道慰諭使
정조 18년 · 목
敎曰年前四道御史旣有履歷前承旨洪大協湖西慰諭使差下明日辭朝
정조 18년 · 강
備局以草記做錯啓命從當下批
정조 18년 · 목
備邊司啓言黃海前水使李海愚延坪島捄弊別單今日草記入啓而中間十餘行全然漏書不成文理莫重奏御文字有此前所未有之做錫莫非臣等更不考準之致恭俟嚴勘元草記更爲書入敎以近來文簿繁劇之時無怪其如此卿等安心原草記今日酬應繁多從當下批矣
정조 18년 · 강
壯勇營請軍兵解嚴時依各營例待標信擧行允之都總管李時秀疏辭新資賜例批
정조 18년 · 목
疏略曰臣俛仰之間祥禫奄訖頑如木石人理道盡數旬之中除旨聯翩每一承命惝怳摧隕忽伏奉傳敎以臣爲都總管者煌煌恩言首及先臣未死餘生誰與爲榮奉讀未竟聲淚俱發鳴呼先臣立朝四十年致位三事而多退少進世之知先臣者亦鮮矣特蒙不世之眷倚比田則許以坐鎭禮遇則褒以儒相親撰祭文中已則精白人無雌黃卽先臣之言行本末也胄筵鼎席知卿用卿卽先臣之遭遇始終也昭回雲章百世可徵扷擢之寵至及遺孤天高地厚何以報德鳴呼先臣夙夜匪懈一飯不忘烱然衷赤可質神明亦嘗以臣等不肖之驟列華顯兢兢憂懼如集于木端居勉飭惟在於生死夷險殚竭報答丁寧之誡言猶在耳豈不欲踢蹶覲光仰暴叩謝之義俯伸戀結之忱而從前冥升涯分已溢八座卿月何等峻秩而憑恃念舊之寵唐突命德之器上辱聖眷下負遺訓豈臣所以追先臣報殿下哉伏乞亟將臣新授職秩
정조 18년 · 강
檢校直閣李聣秀上疏賜例批
정조 18년 · 목
疏略曰臣之父子兄弟蒙被聖恩與天無極而竊念先臣一心精白平生斂退聖上之惟簡在心先臣之得以籍手實在於寵禮祿位之外疾病存歿之際聖念不替益勤宸誄九十六字歷敍本末有踰華袞於是乎先臣之身名俱完志業昭著百世之下亦必爲之感激今臣祥禫已訖俯仰斯世天地臣父母臣惟殿下在古人所謂事君日長政爲臣今日道也且臣積違寸忱如子戀乳豈不欲叩謝軒墀奔奏夙夜以少追先臣之遺誡而臣生纔免懷不識母顏又以先臣晩出親年易老子職多曠未放烏鳥一日之養遽纏風樹終天之痛鮮民之生莫如臣之窮矣何忍自同恒人周旋於簪紳之列哉昨下恩敎又及先臣晉秩之寵至降臣兄恩榮曠絕不知死所收召神魂短牘哀籲伏乞憐臣悲苦之私特許退守弊廬
정조 18년 · 강
修撰安策上疏賜批
정조 18년 · 목
疏略曰臣嘗待罪南邑略知賑政之數條弊端一則農民之受弊也一則流乞之爲害也大抵設賑之法必從最急者付賑故鰥寡無告者爲先傭雇無依者爲次至貧而無田者又其次也一邑之中上所云三者之類幾乎過半爲守令者每當賑政專力於飢口之賙恤而穀薄每患不贍故農民給還輒致減削嗣歲農糧種子之專靠於官穀者未免有失農之歎伏願飭令諸道前期料理俾農民得以安業烏流民之乞食於村間者率多懶情無賴之徒或有逃罪避役之輩雖在樂歲不能力田而成家當此荒年實無做業糊口之路臣曾見此輩作隊成群小則七八人多或十數人倚作聲勢恣行閭里或樣奪飮食或强覓錢穀或散或聚東出西沒大爲平民之害欲賙之則其數甚多欲禁之則亦甚難便伏願嚴飭守土之臣所在撫恤而預立法禁流乞之過三四人作隊同行者自面里告官痛治無或滋蔓批以所陳當留意
정조 18년 · 강
召見左議政金履素右議政李秉模備局有司堂上沈頤之尹行恁湖西句管堂上沈燠之于誠正閣重推修撰高宅謙
정조 18년 · 목
右議政李秉模啓言還穀代捧之法皆用準折雖當停退之歉歲元無單代之例者以其寧可停免而法不可撓也日前修撰高宅謙縣道之疏乃以單代爲請此雖出於對揚聖旨導達民情之意金石之典何敢議到闊狹至於仰煩登徹乎所關非細請爲先重推從之
정조 18년 · 강
命慶州營將張東源改差
정조 18년 · 목
右議政李秉模啓言居在道內之人例不得爲該道營將而慶州營將張東源聞以仁同之人違例冒赴云事甚可駭請改差從之
정조 18년 · 강
以慈敎停三南封進殿宮方物物膳
정조 18년 · 목
敎曰三南方物物膳旣命停免而稟承慈敎殿宮封進一體停免此意令該曹分付嶺湖道臣
정조 18년 · 강
召見湖西慰諭御史洪大協于誠正閣仍下封書使齎去
정조 18년 · 목
封書曰湖西一路接千里之周甸勤九重之殷憂雖在豐年樂歲其所顧恤而軫念有倍於他道況今歉歲挩近罕有自秋徂冬旰予食宵予衣耿耿不忘者惟湖西爲最蓋邇能而後遠柔近者悅而後遐者懷若使蠲恤之政拯濟之方反讓於兩南則捨近而取遠貴遐而忽近予豈爲是哉此所以有拔例超常之擧而竝及於之次之邑者也尤甚泰安石城平澤燕歧瑞山庇仁舒川稷山新昌恩津尼城永同唐津沔川韓山天安牙山禮山藍浦海美等二十邑之次扶餘林川鴻山保寧結城德山溫陽淸州陰城鎭岑懷德淸風淸安永春連山靑山報恩大興洪州延豐文義木川沃川忠州平薪等二十四邑一鎭進獻之停封貢賦之寬免錄在諭書下方爾須殫竭誠力詳細曉諭於士民父老奠厥攸居俾無一夫失所之歎合行條件開列于左一停減代三條混淆則易分排則難爾須秩秩區別播告坊曲使軍民曉然知其分數俾無吏鄕售奸之弊之次邑之竝擧者卽兩南所未施之惠蓋其名雖之次實則尤甚比如竝日而食者日中而食者同坐一處而竝日而食者人之饋之不翅方丈日中而食者無一所饋豈無向隅之歎乎此所以寧失於濫不欲從略而然須悉此意面面慰諭一慰諭之行雖異於按廉入境詢俗聽言考績自可有領會者就其中大不法最不堪者劃卽狀聞論罪以爲列郡望風解綬之地一進獻諸種尙且除減若囚營邑之卜定吏胥之誅求依舊貽弊於水陸編戶則其可曰道有監司邑有守令乎各別廉察隨現隨聞一抄戶之際貧當相蒙豐殘難辨或以勢力而當漏者入或以窮孱而當入者漏張三李四絕若別界南村北隣判若各天則特恩之特恩別例之別例將無所施以關以面除尋常嚴飭期有實效一目今之先務曰戢盜也付之守令各淸其境已有廟堂之行會如有不勤者營將以下拿入棍治兵使狀聞論勘守令之慢忽者小者替治大則狀聞一料販之申禁還賑之精抄冤枉之莫伸孝烈之未旌軍丁之冤徵屯稅之濫捧一一探察大則狀聞小則還朝後陳奏一堂下守令之乘轎路傍幼稚之遺棄果無違令踰則之歎乎一體照察一祀典所重京外何異祭享之致愼壇壝之精掃亦皆探察一安眠島風落松已有許民發賣以補賑資面飭營邑俾有實效一尤甚邑則僻迂坊曲一一遍踏之次邑則除非沿路分遣褊裨慰諭
정조 18년 · 강
以副司直李時秀差下備堂仍察有司之任
정조 18년 · 강
命藥院所用麝香依例別貿
정조 18년 · 목
藥房提調徐有防啓言本院秋等麝香二百六十七部內二百二十四部取用於臘藥及紫金丹啓下淸心元而所餘爲四十三部今番臘藥廣濟丸六劑所用麝香爲十七部亦當依前例別貿故敢此仰達從之
정조 18년 · 강
命掌樂正李肇源他司相換
정조 18년 · 목
景慕宮冬享時拹律卽以樂院正塡差而肇源身病猝重吏曹請改差有是命以軍資正洪樂淵相換
정조 18년 · 강
命前郡守金龍柱調用
정조 18년 · 목
敎曰誕辰隔日承候之人宜令有官職前郡守金龍柱今日政復職調用
정조 18년 · 강
命以在京無故人差吏曹參議
정조 18년 · 목
敎曰冬享在近奠幣瓚酌官不可不備員吏曹參議未差之代今日政除在外及刑官以在京無故人差出待下批牌招察任
정조 18년 · 강
以沈煥之爲吏曹參判前望也
정조 18년 · 강
有政吏曹判書李致中參判沈煥之進
정조 18년 · 목
以韓晚裕爲吏曹參議新通也韓用鐸嚴耆爲修撰李集斗爲禮曹參判李時秀爲知春秋姜游爲同敦寧洪檍爲分內局提調金宗善爲光陵參奉金龍柱爲儀賓都事
정조 18년 · 강
以洪義榮爲承旨前望也
정조 18년 · 강
推關東伯李勉兢高城郡南石川泥生處區別量內量外釐正田案前前郡守金復根時郡守洪樂舜待朴忠元査事狀聞後稟處